ไม่ห่วงเก็งบาท ในร้านแลกเงิน
ธปท.ยันไม่ห่วงร้านแลกเงินเก็งกำไรค่าบาท ย้ำปริมาณเงินยังไม่สูง
4 ก.ย. 2558

ธปท.ยันไม่ห่วงร้านแลกเงินเก็งกำไรค่าบาท ย้ำปริมาณเงินยังไม่สูง
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า ธปท.ไม่ได้รู้สึกห่วงกังวลว่าธุรกิจร้านรับแลกเปลี่ยนเงินตราต่างประเทศ (Money Changer) ที่เพิ่มขึ้นอย่างรวดเร็ว จะเป็นช่องทางในการเก็งกำไรค่าเงินแต่อย่างใด เพราะปริมาณการรับแลกเปลี่ยนเงินตราต่างประเทศในส่วนนี้ยังไม่มาก และยังสามารถแลกเงินต่อรายได้จำกัด
นางจันทวรรณ กล่าวว่า การเปิดให้ขออนุญาตทำธุรกิจร้านรับแลกเปลี่ยนเงินตราต่างประเทศอย่างถูกต้องนั้น เป็นการอำนวยความสะดวกประชาชนรายย่อยทั่วไป รวมถึงนักท่องเที่ยวซึ่งเติบโตตามภาคการท่องเที่ยวเท่านั้น
“ปัจจุบันเราเปิดให้ตัวแทนหรือร้านรับแลกเปลี่ยนเงินตราต่างประเทศแลกเงินเหรียญสหรัฐให้ลูกค้าได้ไม่เกิน 5,000 เหรียญสหรัฐ (ประมาณ 1.8 แสนบาท หากคิดอัตราแลกเปลี่ยนปัจจุบันที่ 35.8 บาท/เหรียญสหรัฐ) ซึ่งเป็นเรื่องของรายย่อยเท่านั้น” นางจันทวรรณ กล่าวพร้อมย้ำว่า การเปิดให้ขออนุญาตทำธุรกิจดังกล่าว เป็นการอำนวยความสะดวกประชาชนรายย่อยทั่วไป รวมถึงนักท่องเที่ยวซึ่งเติบโตตามภาคการท่องเที่ยวเท่านั้น
ทั้งนี้ จำนวนบุคคลที่ได้รับอนุญาตให้บริการแลกเปลี่ยนเงินตราต่างประเทศทั่วประเทศ ณ สิ้นเดือน ส.ค.ปีนี้ มีจำนวน 1,738 แห่ง เพิ่มขึ้นจากต้นปี 146 แห่ง โดยส่วนใหญ่ตั้งอยู่ในพื้นที่กรุงเทพฯ และจังหวัดที่เป็นแหล่งท่องเที่ยว อาทิ ภูเก็ต พัทยา ชลบุรี เชียงใหม่ เป็นสำคัญ
ด้านปริมาณการซื้อขายตามที่ระบุไว้ล่าสุดถึงเดือน พ.ค.ปีนี้ มีการซื้อเงินตราต่างประเทศ 464.7 ล้านเหรียญสหรัฐ และมีการขายเงินตราต่างประเทศ 461.3 ล้านเหรียญสหรัฐ ซึ่งในภาพรวมถือว่าการซื้อและการขายเงินตราต่างประเทศค่อนข้างจะสมดุลกัน โดยเป็นไปตามการท่องเที่ยวที่ปรับตัวดีขึ้น โดยเพิ่มขึ้น 163.2 ล้านเหรียญสหรัฐ จากเดือน ม.ค.ที่ 301.5 ล้านเหรียญสหรัฐ